KLASA: 034-05/24-01/58

URBROJ: 711-02-01/05-2024-02

Zagreb, 5. travnja 2024.

**SANJIN SIROTNJAK**

**ravnatelj Zdravstvene ustanove**

**Ljekarna Jadran Rijeka**

**Predmet: mišljenje na zahtjev obveznika Sanjina Sirotnjaka**

* ***daje se***

Povjerenstvo za odlučivanje o sukobu interesa (u daljnjem tekstu: Povjerenstvo) je dana 29. ožujka 2024. pod klasifikacijskom oznakom KLASA: 034-05/24-01/58 zaprimilo zahtjev za davanjem mišljenja koji je podnio obveznik Sanjin Sirotnjak, ravnatelj Zdravstvene ustanove Ljekarna Jadran Rijeka.

U podnesenom zahtjevu obveznik je zatražio mišljenje može li istovremeno uz obnašanje dužnosti ravnatelja Zdravstvene ustanove Ljekarna Jadran Rijeka biti član Upravnog vijeća Specijalne bolnice Thallasotherapia Opatija. Također napominje da obje ustanove imaju istog osnivača – Primorsko-goransku županiju te postoji mogućnost zajedničkih projekata dviju ustanova.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI) na 46. sjednici održanoj 5. travnja 2024., obvezniku daje mišljenje kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Člankom 18. stavkom 1. ZSSI-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Člankom 18. stavkom 2. ZSSI-a propisano je da iznimno od stavka 1. toga članka, obveznici mogu biti članovi dvaju nadzornih odbora povezanih trgovačkih društava, ali bez prava na naknadu te članovi u najviše do dva upravna vijeća ustanova odnosno nadzorna odbora izvanproračunskih fondova koji su od posebnog državnog interesa odnosno od posebnog interesa za jedinicu lokalne i područne (regionalne) samouprave, osim ako posebnim zakonom nije određeno da je obveznik član upravnog vijeća ustanove odnosno nadzornog odbora izvanproračunskog fonda po položaju. Također je propisnao da za članstvo u upravnim vijećima ustanova odnosno nadzornim odborima izvanproračunskih fondova obveznik nema pravo na naknadu, osim prava na naknadu putnih i drugih opravdanih troškova.

Člankom 18. stavkom 4. ZSSI-a propisano je da predstavničko tijelo jedinice lokalne odnosno područne (regionalne) samouprave utvrđuje popis pravnih osoba od posebnog interesa za tu jedinicu.

Uvidom u Odluku o utvrđivanju popisa pravnih osoba od posebnog interesa za Primorsko-goransku županiju („Službene novine“, broj 14/11., 9/15., 28/16., 30/17., 34/17. – pročišćeni tekst i 15/18.), koju je donijela Županijska skupština Primorsko-goranske županije, Povjerenstvo je utvrdilo da je Thalassotherapia, Opatija istom Odlukom utvrđena ustanovom zdravstva i socijalne skrbi od posebnog interesa za Primorsko-goransku županiju.

Slijedom navedenog, obveznik koji je ravnatelj ustanove u zdravstvu kojoj je osnivač jedinica područne (regionalne) samouprave u smislu članka 3. stavka 1. točke 65. ZSSI-a, može istovremeno uz obnašanje navedene dužnosti biti član Upravnog vijeća Thalassotherapia Specijalne bolnice za medicinsku rehabilitaciju bolesti srca, pluća i reumatizma, Opatija, budući da se radi o ustanovi od posebnog interesa za Primorsko-goransku županiju, ali za obavljanje navedene funkcije nema pravo na novčanu naknadu, osim naknade putnih i drugih opravdanih troškova. Također, navedeni obveznik može biti član Upravnog vijeća navedene ustanove ako već nije član upravnog vijeća drugih dvaju ustanova od posebnog državnog interesa odnosno od posebnog interesa za jedinicu lokalne i područne (regionalne) samouprave.

Naposljetku se napominje da je obveznik dužan prilikom podnošenja imovinske kartice navesti podatak o članstvu u Upravnom vijeću predmetne ustanove.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznik Sanjin Sirotnjak, elektroničkom poštom
2. Objava na internetskoj stranici Povjerenstva
3. Pismohrana